*Tóth Krisztina*

**Évgyűrűk**

A csecsemők nem járkálnak,

csak fekszenek szépen,

gőgicsélnek, tejet isznak

anya-ölelésben.

A kicsikék lépegetnek,

folyton hasra esnek,

örülnek a gesztenyéknek

és faleveleknek.

A gyerekek folyton futnak,

csupa folt a lábuk,

ha a fák közé szaladnak,

sose érsz utánuk.

A felnőttek rohangálnak,

mobiljuk csörömpöl,

és mindegyik attól retteg,

kifut az időből.

Az öregek nem sietnek,

leülnek a parkban,

ráncos arcukat fürösztik

a lemenő napban.

A halottak sose mennek,

fekszenek a sírban,

csontjaikból ágak nőnek,

a világ csak így van.